Kan få flere år i fengsel – NRK Hordaland – Lokale nyheter, TV og radio
Kan få flere år i fengsel
Straffesaken mot de Vest Tank-ansvarlige starter mandag, to og et halvt år etter eksplosjonen.
Publisert 01.11.2009, kl. 12.18
Les òg: Håpar Trafigura vitnar
De tre tiltalte er eier og styreleder Trond Emblem, daglig leder Jostein Berland og agronom Karl Johan Erstad, som var rådgiver. De tre er tiltalt etter forurensingsloven og flere andre lover.
De tre er tiltalt for å ha satt liv og helse i fare ved å motta farlig avfall og forsøke å rense det uten nødvendig tillatelse. Den mest alvorlige delen av den omfattende tiltalen har en strafferamme på seks års fengsel.
Strafferamme på 12 års fengsel
Røyk etter eksplosjonen ved Vest Tank i 2007.
Foto: Wilheim Benidtson / NRK
Det mest alvorlige tiltalepunktet går på at liv og helse ble satt i fare da anlegget tok imot farlig svovelholdig bensin, såkalt coker gasoline fra til sammen seks skip i perioden oktober 2006 til april 2007.
Den svovelholdige bensinen ble renset og sendt om bord på skipene igjen. Ifølge tiltalen hadde ikke Vest Tank tillatelse til dette, og det ble brukt ikke-godkjente tanker. En eksplosjon kunne satt både mannskapet på skipene og de som jobbet på land i livsfare.
I mai 2007 forsøkte Vest Tank å rense restavfallet fra den svovelholdig bensinen. Dette endte med eksplosjonen 24. mai 2007. Åtte- ti mennesker var i livsfare og utslippene av svovelgass har ført til langvarige plager for folk i Gulen og nabokommunen Masfjorden.
Emblem avviser forsikringssvindel
Eier og styreleder Trond Emblem er også tiltalt for forsikringssvindel. Han skal etter eksplosjonen ha kjøpt nye tanker fra et firma som han selv kontrollerte og dermed urettmessig tilegnet seg 3,7 millioner kroner, ifølge tiltalen.
Emblems forsvarer, advokat Per Magne Kristiansen, har tidligere sagt at denne delen av tiltalen bygger på feil faktum. Emblem avviser skyld på alle tiltalepunkter, det samme gjør Jostein Berland.
Emblem har sagt at han ikke kjente til innholdet i skipene som
kom til anlegget med last fra det internasjonale oljehandelsselskapet Trafigura. Han trodde det var vaskevann som Vest Tank hadde tillatelse til å behandle.
Langvarig straffesak
Det er avsatt nesten seks uker til straffesaken i Nordhordland tingrett. Noen dager før saken starter, var det meldt inn 88 vitner. Vitnelisten kan bli lengre. Blant vitnene er det blant andre folk som arbeidet på anlegget da eksplosjonen
skjedde, kjemiske eksperter og folk fra statlige tilsynsorgan.
Spesiell interesse knytter det seg til om to ansatte i det internasjonale oljehandelsselskapet Trafigura kommer for å vitne. Trafigura eide skipslastene med det farlige avfallet som kom til Gulen, og ifølge NRK er Økokrim i kontakt med advokatene til selskapet for å få ansatte til å vitne.
Trond Emblem har hevdet at han ikke visste at avfallet Vest Tank mottok var ulovlig å behandle, og at Trafigura burde sitte på tiltalebenken sammen med ham.
Alle tog frå Myrdal til Flåm blir innstilte frå klokka 09 til 18 torsdag, fordi Bane Nor skal fjerne snø og is i fjellsida over jernbanelina.